2.6 โครงการในอนาคต

ตามแผนงานของฝ่ายการตลาดและประเมินราคาของบริษัท
ซึ่งได้วางแผนงานเพื่อเข้าร่วมเสนอราคาในโครงการต่าง ๆ ทั้งในประเทศและต่างประเทศ
โดยในปี 2551 บริษัทมีโครงการที่คาดว่าจะเข้าร่วมเสนอราคา แยกตามประเภทผลิตภัณฑ์ได้ดังนี้

หน่วย: ล้านบาท

  ------------------------------------------ ----------------------------
  ประเภท                                     มูลค่างาน

  1. โครงสร้างเหล็ก                            3,000

  2. งานแปรรูปถังและภาชนะความดัน                500

  3. หม้อกำเนิดไอน้ำ และงานบริการ                500

  4. งานท่อ                                   1,000

  5. โครงสร้างระบบขนาดใหญ่ (Process Module)*   10,000

  รวม                                        15,000
  ------------------------------------------ ----------------------------

  หมายเหตุ โครงสร้างระบบขนาดใหญ่มีการเปิดให้ผู้แปรรูปเหล็กประมูลงานเป็นบางปี
  และมีลักษณะเป็นงานผลิตตามแบบที่ลูกค้าต้องการ (Make to order)
  ซึ่งการได้มาซึ่งรายได้ในส่วนนี้ของบริษัทขึ้นอยู่กับความสามารถในการยื่นซองประมูลและได้รับงานจากการยื่นซองประมูลดังกล่าว

นอกจากนี้ จากการประชุมคณะกรรมการบริษัท ครั้งที่ 1/2551 เมื่อวันที่ 10 มีนาคม 2551
มีมติอนุมัติลงทุนก่อสร้างโรงประกอบท่าเรือแหลมฉบัง ซึ่งเป็นโรงประกอบโครงสร้างเหล็กขนาดใหญ่
และอนุมัติลงทุนก่อสร้างโรงงานศรีราชา ซึ่งเป็นโรงงานประกอบท่อ
และซื้อเครื่องมือเครื่องจักรที่จำเป็นสำหรับโรงงานทั้งสองแห่งดังกล่าว
เพื่อรองรับธุรกิจในอนาคตอันได้แก่ งานประกอบโครงสร้างเหล็กขนาดใหญ่
โดยมีรายละเอียดการลงทุนดังนี้

1. โรงประกอบท่าเรือแหลมฉบัง

  - ระยะเวลาก่อสร้าง ภายใน 120 วันนับแต่วันที่คณะกรรมการมีมติอนุมัติ

  - ลักษณะของโรงงานเป็นพื้นที่โล่งเพื่อการประกอบโครงสร้างเหล็กขนาดใหญ่
  และอาคารสำนักงาน

  - ตั้งอยู่บริเวณท่าเรือแหลมฉบัง เลขที่ 48/1 หมู่ 3 ตำบลทุ่งสุขลา อำเภอศรีราชา
  จังหวัดชลบุรี เนื้อที่ดิน 192 ไร่ ซึ่งบริษัทเช่าที่ดินดังกล่าวจากท่าเรือแหลมฉบัง เป็นเวลา3 ปี
  ตั้งแต่เดือน มิถุนายน 2550

2. โรงงานศรีราชา

  - ระยะเวลาก่อสร้าง ภายใน 150 วันนับแต่วันที่คณะกรรมการมีมติอนุมัติ

  - ลักษณะของโรงงานเป็นโรงงานพร้อมติดตั้งเครื่องจักร เพื่อประกอบท่อเหล็ก
  และโครงสร้างเหล็กอื่นๆ

  - ตั้งอยู่บนโฉนดที่ดินเลขที่ 7510 ตำบลหนองขาม อำเภอศรีราชา จังหวัดชลบุรี เนื้อที่ดิน 51
  ไร่ 2 งาน 50 ตารางวา ซึ่งบริษัทซื้อจากบุคคลภายนอกเมื่อเดือนกันยายน 2550

มูลค่าการลงทุน

  - โครงการลงทุนโรงประกอบท่าเรือแหลมฉบัง ประมาณ 490 ล้านบาท ประกอบด้วย

  1. มูลค่างานก่อสร้างโรงงานและติดตั้งระบบสาธารณูปโภค ประมาณ 280 ล้านบาท

  2. มูลค่าเครื่องมือ เครื่องจักร ประมาณ 210 ล้านบาท

  - โครงการลงทุนโรงงานศรีราชา ประมาณ 255 ล้านบาท ประกอบด้วย

  1. มูลค่าที่ดิน 25 ล้านบาท

  2. มูลค่างานก่อสร้างโรงงานและติดตั้งระบบสาธารณูปโภค 130 ล้านบาท

  3. มูลค่าเครื่องมือ เครื่องจักร ประมาณ 100 ล้านบาท

  ในส่วนของงานก่อสร้างโรงงานและติดตั้งระบบสาธารณูปโภคของทั้งสองโรงงาน มูลค่ารวม 410
  ล้านบาท จะเป็นงาน 2 ส่วนหลัก ได้แก่

1.  งานโครงสร้างเหล็กและงานติดตั้งระบบสาธารณูปโภค มูลค่าประมาณ 200 ล้านบาท
    ซึ่งบริษัทจะดำเนินการเองและว่าจ้างบุคคลภายนอก

2.  งานโยธาและงานติดติดตั้งระบบสาธารณูปโภค มูลค่าประมาณ 210 ล้านบาท
    บริษัทได้ว่าจ้างบริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน)
    ซึ่งเป็นบริษัทที่เกี่ยวข้องดำเนินการก่อสร้าง โดยกำหนดค่าจ้าง วิธีการชำระค่าจ้าง เงื่อนไข
    งวดการชำระ เป็นไปตามเงื่อนไขการค้าทั่วไป และชำระเงินตามความคืบหน้าของงาน

แหล่งเงินทุน

บริษัทใช้แหล่งเงินทุนจากเงินสดและเงินลงทุนระยะสั้น ซึ่ง ณ วันที่ 31 ธันวาคม 2550
บริษัทมีเงินสดและเงินลงทุนระยะสั้น จำนวนประมาณ 400 ล้านบาท
ส่วนที่เหลือใช้กระแสเงินสดจากการดำเนินงานปี 2551

กำลังการผลิต:

เมื่อโรงงานศรีราชาก่อสร้างและติดตั้งเครื่องจักรแล้วเสร็จ โรงงานศรีราชาจะมีกำลังการผลิต
25,000 ตันต่อปี ซึ่งจะทำให้บริษัทมีกำลังการผลิตรวมเพิ่มขึ้นจากเดิม 50,000 ตันต่อปี เป็น
75,000 ตันต่อปี และในส่วนของงานประกอบโครงสร้างเหล็กขนาดใหญ่นั้น
บริษัทจะต้องทำการผลิตหรือแปรรูปโครงสร้างเหล็กจากโรงงานเดิมทั้งสองแห่งของบริษัท
และโรงงานศรีราชาที่มีกำลังการผลิต 25,000 ตันต่อปี
เพื่อนำมาประกอบที่โรงประกอบท่าเรือแหลมฉบัง

ประโยชน์ที่บริษัทจะได้รับ

การลงทุนในโรงงานทั้งสองแห่งจะทำให้บริษัทสามารถขยายงานธุรกิจเพื่อรองรับงานประกอบโครงสร้างเหล็กขนาดใหญ่
Module และงานประกอบท่อ ได้ในอนาคต
และมีศักยภาพในการรับงานโครงการขนาดใหญ่ทั้งในประเทศและต่างประเทศได้
อีกทั้งทำให้บริษัทสามารถผลิตงานให้มีคุณภาพได้มาตรฐาน และส่งมอบงานตรงตามกำหนดเวลา
เป็นที่พึงพอใจของลูกค้า ทำให้บริษัทมีชื่อเสียงเป็นที่ยอมรับของลูกค้า
และมีโอกาสรับงานมากยิ่งขึ้นในอนาคต